PTGขาลงยาว! ร่วงต่อ3% นิวโลว์รอบกว่า3ปี หลังกำไรQ3ลดเท่าตัว-ยกเลิกร่วมทุน”เอี่ยมบูรพา”
PTG ขาลงยาว! ร่วงต่อ 3% นิวโลว์รอบกว่า 3 ปี หลังกำไรไตรมาส 3/61 ลดเท่าตัว-ยกเลิกร่วมทุนธุรกิจผลิต-จำหน่ายเอทานอล "เอี่ยมบูรพา" ล่าสุด ณ เวลา 10.39 น. อยู่ที่ 7.65 บาท ลบ 0.25 บาท หรือ 3.16% สูงสุดที่ 7.95 บาท ต่ำสุดที่ 7.50 บาท ด้วยมูลซื้อขาย 88.48 ล้านบาท
16 พ.ย. 2561

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ล่าสุด ณ เวลา 10.39 น. อยู่ที่ 7.65 บาท ลบ 0.25 บาท หรือ 3.16% สูงสุดที่ 7.95 บาท ต่ำสุดที่ 7.50 บาท ด้วยมูลซื้อขาย 88.48 ล้านบาท

โดยราคาหุ้น PTG ปรับตัวลงมาอย่างต่อเนื่องทำจุดต่ำสุดในรอบเกือบ 4 ปี นับตั้งแต่ราคาหุ้นอยู่ที่ระดับ 4.65 บาท เมื่อวันที่ 3 มี.ค.2558
ทั้งนี้ PTG รายงานผลการดำเนินงานประจำไตรมาส 3/61 ลดลง 99% เหลือ 1.98 ล้านบาท จากปีก่อนกำไร 228.28 ล้านบาท เนื่องจากกำไรขั้นต้นต่อลิตรที่ลดลงตามการขอความร่วมมือจากภาครัฐในการรักษาระดับราคาน้ำมันดีเซลที่ 30 บาท เพื่อบรรเทาความเดือดร้อนของประชาชน ในขณะที่ต้นทุนราคาน้ำมันสำเร็จรูปมีการปรับตัวสูงขึ้นอย่างรวดเร็วตามราคาน้ำมันดิบในตลาดโลก ทำให้พีทีจีมีกำไรขั้นต้นรวมเติบโตน้อยกว่าที่คาดการณ์ไว้
รวมทั้งมีค่าใช้จ่ายในการขายและบริหารที่เพิ่มขึ้นตามการขยายสาขา และมีต้นทุนทางการเงิน เท่ากับ 75 ล้านบาท เพิ่มขึ้น 27 ล้านบาท เมื่อเทียบกับไตรมาสเดียวกันของปี ก่อน และเพิ่มขึ้น 4 ล้านบาท จากไตรมาสที่แล้ว มาจากเงินกู้ยืมจากสถาบันการเงินที่เพิ่มขึ้น เพื่อใช้เป็นเงินลงทุนในธุรกิจน้ำมัน และธุรกิจอื่นๆ ที่เกี่ยวเนื่องกับธุรกิจหลัก
ล่าสุด วันนี้ (16 พ.ย.) PTG แจ้งผ่านตลาดหลักทรัพย์แห่งประเทศไทย (ตลท.) ว่า ตามที่คณะกรรมการบริษัทอนุมัติให้บริษัท พีทีจี กรีน เอ็นเนอยี จำกัด (PTTGGE) ซึ่งเป็นบริษัทย่อย โดยการเข้าร่วมลงทุนกับ บริษัท เอี่ยมบูรพา จำกัด (EBP) โดยได้มีการลงนามในสัญญาผู้ถือหุ้นเมื่อวันที่ 25 พ.ย.2559 และร่วมกันจัดตั้งบริษัทย่อยใหม่ คือ บริษัท อินโนเทค กรีน เอ็นเนอยี จำกัด (IGE) โดย PTTGGE ถือหุ้นในสัดส่วน 60% และบริษัท เอี่ยมบูรพา จำกัด (EBP) ถือหุ้นในสัดส่วน 40% เพื่อประกอบธุรกิจประเภทผลิตแลพจำหน่ายเอทานอลจากกากมันสำปะหลัง หรือแป้ง หรือผลิตภัทฑ์อื่นที่เกี่ยวข้อง
อย่างไรก็ตามภายหลังจากการศึกษาเทคโนโลยีการผลิตร่วมกันระหว่าง PTTGGE และ EBP ทำให้ได้ข้อสรุปว่า เทคโนโลยีการผลิตเอทานอลจากกากมันสำปะหลังยังไม่มีความเหมาะสม กับการดำเนินธุรกิจเชิงพาณิชย์ในระยะเวลานี้
ประกอบกับเครื่องจักรที่จะนำมาใช้ในการดำเนินธุรกิจตามโครงการนี้อาจมีค่าใช้จ่ายเกี่ยวกับการบำรุงรักษาในอนาคต คณะกรรมการบริษัทจึงมีมติให้บริษัทย่อยยกเลิกการทำสัญญาร่วมลงทุนในธุรกิจผลิตและจำหน่ายเอทานอลกับ EBP รวมถึงสัญญาอื่นใดที่เกี่ยวข้องทั้งหมด
อย่างไรก็ตามปัจจุบันบริษัทอยู่ในขั้นตอนของการศึกษาเทคโนโลยีเกี่ยวกับการผลิตเอทานอล ที่มีความเหมาะสมกับการประกอบธุรกิจตามโครงการนี้และสามารถให้อัตราผลตอบแทนที่ดีกว่า
พร้อมกันนี้คณะกรรมการบริษัทมรมติอนุมัติให้ PTTGGE เข้าซื้อหุ้นทั้งหมดของ IGE จาก EBP จำนวน 4 แสนหุ้น คิดเป็นมูลค่าราว 5.8 ล้านบาท โดยได้ลงนามในหนังสือสัญญาโอนหุ้น พร้อมทั้งได้โอนหุ้นที่ซื้อขายและชำระค่าหุ้นเสร็จสิ้นแล้วเมื่อวานนี้ (15 พ.ย.)